निराला ने इस सत्य का अनुभव किया है कि अनेक सामाजिक बुराईयों की जड़ में सामाजिक विषमता है। इसलिए अपनी कविताओं में उन्होंने समाज के अनेक मुद्दे पर व्यंग्य किये हैं। ‘जातिगत विषमता’, सामाजिक-आर्थिक विषमता का शिकार आम आदमी इन मुद्दों के केन्द्र में है। सामाजिक वैषम्य के सन्दर्भ में ‘कुकुरमुत्ता’ और ‘गुलाब’ के माध्यम से सामाजिक वैषम्य पर अच्छा व्यंग्य है जिसकी प्रशंसा अनेक समीक्षकों ने की है। स्वतन्त्रता के पहले शोषितों की जो दयनीय स्थिति थी, स्वतन्त्रता प्राप्ति के बाद भी उनकी स्थिति वैसी ही बनी रहीं थी। सामाजिक न्याय और सामाजिक समता के आधुनिक सन्दर्भ में ‘भिक्षुक’ कविता में सामाजिक-आर्थिक विषमता पर निराला द्वारा किया व्यंग्य और भी सार्थक हो जाता है-‘‘वह आता/ दो टूक कलेजे के करता पछताता/ पथ पर आता/ पेट-पीठ दोनों मिलकर हैं, एक,/ चल रहा लकुटिया टेक/ मुट्ठी भर दाने को-भूख मिटाने को/ मुँह फटी-पुरानी झोली को फैलाता/ साथ दो बच्चे भी हैं सदा हाथ फैलाए/ बाँए से वे मलते हुए पेट को चलते/ और दाहिना दया-दृष्टि पाने की ओर बढ़ाए/ भूख से सूख ओठ जब जाते/ दाता- भाग्य-विधाता से क्या पाते?/ घूँट आँसुओं के पीकर रह जाते/ चाट रहे जूठी पŸाल वे कभी सड़क पर खड़े हुए,/और झपट लेने को उनसे कुŸो भी है अड़े हुए।’’[12]